Laaste Amy-Leigh-ontvoeringsverdagte óók in beskuldigdebank | Maroela Media
Laaste Amy-Leigh-ontvoeringsverdagte óók in beskuldigdebank
Die vierde vermeende betrokkene in die Amy-Leigh de Jager-ontvoeringsaak het Woensdag vlugtig in die landdroshof in Vanderbijlpark verskyn.
EWN berig die 24-jarige Mohlomohi Bafokeng, 'n burger van Lesotho, het vandag in die hof aangevoer hy het geen vorige veroordelings nie. Die saak teen hom is tot 2 Oktober uitgestel. Sy status in Suid-Afrika moet ook deur die departement van binnelandse sake bevestig word.
Bafokeng is Maandagoggend in Muvhango, 'n informele nedersetting naby Vanderbijlpark, in hegtenis geneem.
Hy het die polisie bykans drie weke lank ontwyk. Hy word soos sy medebeskuldigdes, Tharina Human (27), Laetitia Nel (40) en Pieter van Zyl (50), van ontvoering en afpersing aangekla.
Amy-Leigh is op Maandag 2 September voor Laerskool Kollegepark in Vanderbijlpark, waar sy en haar vyfjarige boetie leerders is, by haar ma gegryp. 'n Man in 'n wit Fortuner het met haar weggejaag. Bafokeng is oënskynlik dié man.
Hy het op dieselfde perseel as Van Zyl gewoon, maar het die hasepad gekies toe die polisie aanvanklik daar toegeslaan het, het die ondersoekbeampte in die saak, konst. Clayton Motlaung, tydens die eerste drie beskuldigdes se aansoek om borgtog getuig.
Uitspraak in Human, Nel en Van Zyl se aansoeke om borgtog sal na verwagting op 1 Oktober, wanneer hulle weer in die hof verskyn, gelewer word.
Daar is aanvanklik aangevoer daar was vier mans in die Fortuner wat met Amy-Leigh weggejaag het.
Mohlomohi Bafokeng tydens sy hofverskyning Woensdag. (Skermgreep: EWN Reporter/Twitter)
Brig. Vishnu Naidoo, nasionale polisiewoordvoerder, het vandeesweek egter gesê die polisie is tevrede dat ál die vermeende betrokkenes by die ontvoeringsage nou agter tralies is en dat die moontlikheid van nóg inhegtenisnemings skraal is.
Op die Facebook-blad Amy-Leigh's Missing Kids was daar Dinsdag 'n inskrywing wat gelui het dat daar in die daaropvolgende chaos ná Amy-Leigh se ontvoering foute kon insluip oor hoeveel mense werklik in die wegkommotor was.
"Dit was 'n absolute chaos en almal was paniekbevange. Dit is dus nie vreemd dat die getal mense wat gerapporteer is en die werklike getal van mekaar verskil nie. Dit is aangemeld te midde van groot chaos, verwarring en paniek.
"Ons is tevrede dat die polisie 'n deeglike ondersoek gedoen het en wil die geleentheid gebruik om hulle te bedank vir hul deursettingsvermoë en werk van hoogstaande gehalte in die saak."
Amy-Leigh de Jager In die nuus ontvoering Vanderbijlpark
Groen vingers laat 'n erfenis
'Besope' verkeersbeampte geskors ná video's
Hoe kan mens so iets doen aan mense en hulle kind en jy sal dit nie eers aan jouself gedoen wil he nie!
My vraag is nog steeds toe die kind ontvoer was het hulle gese 4 mans het met haar weg gejaag. Nou is daar net een in die hof wat het van die ander drie geword. Of was dit die ander 3 wat nou in die hof verskyn het in die fortuner en weereens n buitelander betrokke by misdaad.
Ok in n ander berig, berig sy vrou hy wou nie deel wees van die ontvoering nie dis hoekom hy weggehardloop het wie praat dan nou die waarheid??
Dankie H B. Ons vra maar net vrae want alles is so confusing En Genieve ek stem saam wie praat die waarheid hierdie gaan nie n maklike saak in die hof wees nie.
Lekker man…. slim het sy baas gevang?? hoe lank wou jy nog wegkruip. Jul al 4 hoort agter tralies… as die een praat, praat die ander, hul gaan nie alleen wil sit. Goeie werk aan die Polisie. Hoop die saak word vining opgeklaar, sodat die ouers kan berus met wat gebeur het.